Nhar it-Tnejn 23 ta' Settembru 2019 sbaħna bl-aħbar ta' barra minn hawn li l-eqdem aġenzija tal-ivvjaġġar Thomas Cook iddikjarat falliment wara sensiela ta' attentati sabiex tiġi salvata sfumaw fix-xejn u 22,000 ħaddiem tagħha spiċċaw bla xogħol. Il-falliment ta' Thomas Cook ħoloq pandemonju sħiħ f'għexieren ta' ajruporti madwar id-dinja kollha meta mijiet ta' eluf ta' turisti tħallew lampa stampa ma jafux kif se jtiru lura lejn pajjiżhom. Il-Gvern Brittaniku daħal għall-għajnuna billi mill-jum tal-falliment stess beda jibgħat ajruplani fid-destinazzjonijiet tal-btajjel, inkluża Malta, fejn gruppi, familjari u koppji li tħallew l-art jibdew jittieħdu lura d-dar. Din qed titqies bħala l-akbar ripatrijazzjoni ta' bnedmin mit-Tieni Gwerra 'l hawn li għandha tieħu diversi ġranet u saħansitra tista' ttawwal sa ġimagħtejn. B'danakollu, Thomas Cook li twaqqfet 178 sena ilu, tibqa' magħrufa bħala l-aġenzija tal-ivvjaġġar li twieldet minn ħsieb altruwista ta' predikatur tal-Knisja Battista u mastrudaxxa minn Leicestershire, l-Ingilterra jismu Thomas Cook. Ir-rivoluzzjoni industrijali ġabet magħha daqstant problemi soċjali daqskemm ġabet xogħol għall-irġiel, nisa, xebbiet u anki tfal. Il-jum tas-Sibt kien ifisser tmiem il-ġimgħa tax-xogħol u jum il-paga għal eluf ta' nies mill-klassi tal-ħaddiema; sfortunatament għal ħafna kien ifisser ukoll it-tberbiq ta' flushom kollha fix-xorb u s-sokor bla rażan. Il-problemi soċjali kienu qegħdin dejjem jiggravaw. Fl-1841, il-Predikatur Thomas Cook iddeċieda li jirreklama ħarġa għall-5 ta' Lulju mill-belt ta' Leicester sa Loughborough għall-prezz ta' xelin kull persuna fuq it-tren li kienet għadha kemm żanżnet il-Midland Railway Company. L-għan kien li wieħed jieħu gost fil-kumpanija ta' qraba jew ħbieb u fl-istess ħin jeduka ruħu meta jkun qed jammira l-attrazzjonijiet li toffri l-belt ta' destinazzjoni. Il-messaġġ li Thomas Cook ried jgħaddi lill-komunità kien li tista' tieħu gost mingħajr ma taqa' għat-tentazzjoni tal-alkoħol. Thomas Cook beda jorganizza ħarġiet simili fuq ritmu regolari b'destinazzjonijiet differenti madwar ir-Renju Unit sforz is-suċċess li kiseb bl-idea tiegħu. Sal-1855, l-eskurżjonijiet ma' kull rokna tar-Renju Unit ta' Thomas Cook tant kienu kisbu popolarità li beda jħares lil hinn mix-xtut Brittaniċi għal ġiti fuq il-kontinent Ewropew, bl-ewwel ġita tkun l-Esibizzjoni Internazzjonali ta' Pariġi. Il-mawra ta' Pariġi kienet suċċess kbir ieħor u f'kemm trodd salib Cook beda jorganizza ġiti għall-Ewropa kollha. L-aġenzija kompliet tikber u tħalli l-frott bis-saħħa ta' klassi medja li kienet qed tistagħna fi żmien ta' prosperità fil-Gran Brittanja. Il-kilba għas-safar u l-għatx kulturali tan-nies għen lil Thomas Cook jestendi l-offerti tal-ivvjaġġar lejn il-kontinent Amerikan, l-Asja u l-Lvant Nofsani. John Mason Cook ħa r-riedni tal-aġenzija kompletament f'idejh meta missieru Thomas miet fl-1892 biex kompla bir-ritmu ta’ suċċess. Fl-ewwel kwart tas-seklu 20 in-neputijiet ta’ Thomas Cook introduċew il-btajjel xitwin għall-iskijjar fuq is-silġ u sport ieħor. Bħal sajjetta fil-bnazzi fl-1928, in-neputijiet ta’ Thomas Cook biegħu l-aġenzija lis-sidien Belġjani tal-kumpanija tat-tren lussuż Orient Express. Minn hemm ’il quddiem Thomas Cook bidlet l-idejn kemm–il darba. Meta faqqgħet it-Tieni Gwerra Dinija l-Gvern Ingliż innazzjonalizza Thomas Cook bħala parti mill-kumpanija statali tal-ferrovija sabiex isalvaha mill-okkupazzjoni Nażista. Fl-1970, Thomas Cook reġgħet saret kumpanija privata u fl-1992 inxtrat mit-tielet l-akbar bank Ġermaniż, il-Westdeutsche Landesbank. Fl-1999 twaqqfet il-linja tal-ajru Thomas Cook. Fl-2007 inħoloq it-Thomas Cook Group meta din l-aġenzija ġiet amalgamata mad-ditti tal-ivvjaġġar Airtours u Going Places. Nistħajlek tistaqsi: "Allura, kif jista jkun li kumpanija li espandiet daqstant falliet?" Qed jingħad li l-fatturi li wasslu għall-falliment ta’ Thomas Cook huma ħafna. Fosthom tissemma bi prominenza r-rivoluzzjoni diġitali li bis-saħħa tagħha ħafna nies illum ifasslu l-ġiti tagħhom huma stess mingħajr il-bżonn ta’ aġenzija. Il-falliment ta’ Thomas Cook żgur li se jħalli vojt kbir fil-qlub ta’ kull min kien klijent leali u jiftakar f’dik is-safra mal-familja fi tfulitu, imbagħad is-safar mal-ħbieb u mhux l-inqas qamar il-għasel f’destinazzjoni eżotika kif kienet taf toffri din l-aġenzija bil-logo popolari ta’ "Don’t just book it....Thomas Cook it."